Document ID: 32007R0479

UREDBA KOMISIJE (ES) št. 479/2007
z dne 27. aprila 2007
o spremembi Uredbe Komisije (ES) št. 2076/2005 o prehodnih ureditvah za izvajanje uredb Evropskega parlamenta in Sveta (ES) št. 853/2004, (ES) št. 854/2004 in (ES) št. 882/2004 ter o spremembi uredb (ES) št. 853/2004 in (ES) št. 854/2004
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 9 Uredbe,
ob upoštevanju Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (2), in zlasti člena 16 Uredbe,
ob upoštevanju naslednjega:
(1)
Uredba Komisije (ES) št. 2076/2005 (3) določa prehodne ureditve za izvajanje uredb (ES) št. 853/2004, (ES) št. 854/2004 in (ES) št. 882/2004 Evropskega parlamenta in Sveta.
(2)
Člen 6 Uredbe Komisije (ES) št. 2074/2005 (4) določa vzorce veterinarskih spričeval za uvoz določenih proizvodov živalskega izvora za namene Uredbe (ES) št. 853/2004. Zadevni proizvodi so navedeni v Prilogi VI k Uredbi (ES) št. 2074/2005 in zajemajo žabje krake in polže, želatino, kolagen, ribiške proizvode, žive školjke, med ter druge čebelarske proizvode.
(3)
Člen 7(4) Uredbe (ES) št. 2076/2005 določa odstopanje od Priloge VI k Uredbi (ES) št. 2074/2005 za proizvode iz navedene priloge, za katere so bila izdana ustrezna uvozna potrdila v skladu z usklajenimi pravili Skupnosti v veljavi pred 1. januarjem 2006, kjer je ustrezno, in v skladu z nacionalnimi pravili, ki jih države članice izvajajo pred navedenim datumom v drugih primerih, ko se lahko proizvodi v Skupnost uvozijo do 1. maja 2007.
(4)
Da bi preprečili kakršne koli motnje v trgovini ali upravne težave na vstopnih točkah v Skupnost zaradi pozne prilagoditve sistema certificiranja tretje države novemu sistemu certificiranja, ki ga je uvedla Uredba (ES) št. 2074/2005, je treba uporabo potrdil, izdanih v skladu s prejšnjim sistemom certificiranja in podpisanih pred 1. majem 2007, dovoliti od 1. maja 2007 do 30. junija 2007 za uvoz proizvodov iz Priloge VI k navedeni uredbi v Skupnost.
(5)
Ribje olje je vključeno v opredelitev ribiških proizvodov. Posebne zahteve za proizvodnjo in dajanje v promet ribjega olja za prehrano ljudi so določene v Prilogi III k Uredbi (ES) št. 853/2004. Vendar člen 7(3) Uredbe (ES) št. 2076/2005 določa odstopanje od navedene Priloge za obrate v tretjih državah, ki proizvajajo ribje olje, namenjeno za prehrano ljudi do 31. oktobra 2007. V skladu s tem je treba predvideti prehodne ureditve za odobritev uvoza takšnih proizvodov do 31. decembra 2007 v Skupnost s priloženimi potrdili, izdanimi v skladu z nacionalnimi pravili, ki se uporabljajo pred začetkom veljavnosti Uredbe Komisije (ES) št. 1664/2006.
(6)
Člen 17 Uredbe (ES) št. 2076/2005 omogoča nekaterim tretjim državam, ki jih Skupnost še ni pregledala, da pod določenimi pogoji izvozijo žive školjke in ribiške proizvode v Skupnost. Tem proizvodom morajo biti priloženi vzorci veterinarskih spričeval iz odločb Komisije 95/328/ES (5) in 96/333/ES (6), ki vsebujejo le preverjanja v zvezi z vidiki javnega zdravja. Za namene zdravstvenega varstva živali morajo te vzorce veterinarskih spričeval dopolnjevati potrdila, uvedena z Uredbo (ES) št. 2074/2005, ki zajemajo vidike javnega zdravja in zdravstvenega varstva živali. Zato se je treba zaradi jasnosti in pravne varnosti ter za zmanjšanje upravnega bremena sklicevati samo na potrdila, uvedena z Uredbo (ES) št. 2074/2005.
(7)
Uredbo (ES) št. 2076/2005 je zato treba ustrezno spremeniti -
SPREJELA NASLEDNJO UREDBO:
Člen 1
Uredba (ES) št. 2076/2005 se spremeni:
1.
V členu 7 se odstavek 4 nadomesti z naslednjim besedilom:
„4. Z odstopanjem od Priloge VI k Uredbi (ES) št. 2074/2005:
(a)
proizvodi iz navedene priloge, za katere je bilo izdano ustrezno potrdilo v skladu z usklajenimi pravili Skupnosti v veljavi pred 1. januarjem 2006, kjer je ustrezno, in z nacionalnimi pravili, ki jih države članice izvajajo pred navedenim datumom v drugih primerih, pravilno izpolnjeno in podpisano pred 1. majem 2007, se lahko uvozijo v Skupnost do 30. junija 2007;
(b)
ribje olje, za katero je bilo izdano potrdilo v skladu z nacionalnimi pravili, uporabljenimi pred začetkom veljavnosti Uredbe Komisije (ES) št. 2074/2005, pravilno izpolnjeno in podpisano pred 31. oktobrom 2007, se lahko uvozi v Skupnost do 31. decembra 2007.“
2.
V členu 17(2) se točka (b) nadomesti z naslednjim:
„(b)
Pristojni organ države članice uvoznice zagotovi, da so ti uvoženi proizvodi dani v promet samo na njenem notranjem trgu ali na notranjih trgih, ki omogočajo enak uvoz in“
3.
V členu 17(2) se doda točka (c):
„(c)
Pristojni organ tretje države ali ozemlja sprejme ustrezne ukrepe za zagotovitev, da te uvožene proizvode od 31. oktobra 2007 dalje priložijo vzorci veterinarskih spričeval iz Priloge VI k Uredbi (ES) št. 2074/2005.
Vendar se proizvodi, za katere je bilo izdano potrdilo, pravilno izpolnjeno in podpisano v skladu z nacionalnimi pravili, ki se uporabljajo pred 31. oktobrom 2007, lahko uvozijo v Skupnost do 31. decembra 2007.“
Člen 2
Ta uredba začne veljati 1. maja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. aprila 2007

Labels: 0
17